b'\n_START_ARTICLE_\nCampionat del M\xc3\xb3n de sidecarcross\n_START_SECTION_\nHist\xc3\xb2ria\n_START_PARAGRAPH_\nLa competici\xc3\xb3 internacional de sidecarcross s\'inaugur\xc3\xa0 el 1971 amb la Copa FIM, una mena de Campionat d\'Europa ofici\xc3\xb3s, disputant-se\'n el primer Gran Premi el 25 d\'abril d\'aquell any a Pernes-les-Fontaines, Occit\xc3\xa0nia._NEWLINE_A partir de 1975, la competici\xc3\xb3 s\'anomen\xc3\xa0 oficialment Campionat d\'Europa, passant a dir-se Campionat del M\xc3\xb3n d\'en\xc3\xa7\xc3\xa0 de la temporada de 1980. A la pr\xc3\xa0ctica, per\xc3\xb2, gaireb\xc3\xa9 tots els participants s\xc3\xb3n europeus (tret d\'un petit contingent de pilots dels EUA i d\'Austr\xc3\xa0lia), i totes les curses se celebren a Europa. Tradicionalment, gaireb\xc3\xa9 tots els Grans Premis es disputaven a pa\xc3\xafsos de centreeuropa, per\xc3\xb2 l\'aparici\xc3\xb3 de competidors letons d\'alt nivell ha fet que darrerament se n\'organitzin tamb\xc3\xa9 als estats B\xc3\xa0ltics._NEWLINE_A partir de 2007, 24 pa\xc3\xafsos europeus han estat seu dels Grans Premis. De vegades se n\'han celebrat a pa\xc3\xafsos on no hi ha gaire inter\xc3\xa8s pel sidecarcross, com ara Gr\xc3\xa8cia, Noruega, Irlanda del Nord o Catalunya (on el 1984 se\'n disput\xc3\xa0 un al Circuit del Vall\xc3\xa8s).\n_START_SECTION_\nCap de setmana de curses\n_START_PARAGRAPH_\nUn cap de setmana t\xc3\xadpic es divideix entre les proves classificat\xc3\xb2ries (dissabte) i les curses pr\xc3\xb2piament dites (diumenge). A les classificat\xc3\xb2ries de dissabte es trien els dotze millors equips d\'entre el total de participants, dividits en dos grups. Els equips rebutjats a la primera ronda en tenen una altra de repesca, en qu\xc3\xa8 se\'n trien els sis primers i els dos seg\xc3\xbcents queden com a reserva (per si algun dels equips classificats no pot disputar alguna de les dues curses de diumenge)._NEWLINE_Diumenge es corren les dues curses i s\'atorguen els punts en funci\xc3\xb3 del resultat. Si dos equips acaben empatats, el guanyador del Gran Premi \xc3\xa9s aquell que hagi aconseguit la millor posici\xc3\xb3 parcial (en cas que tots dos hagin assolit els mateixos parcials, es proclama guanyador al millor de la segona cursa).\n_START_SECTION_\nPremis en met\xc3\xa0l\xc2\xb7lic\n_START_PARAGRAPH_\nLes compensacions econ\xc3\xb2miques (dietes i premis) no s\xc3\xb3n gaire importants, ja que el sidecarcross encara \xc3\xa9s un esport b\xc3\xa0sicament "amateur". A la temporada 2009, per exemple, cada equip classificat per a les curses de diumenge va rebre 500\xe2\x82\xac en concepte de despeses de viatge. Els premis en met\xc3\xa0l\xc2\xb7lic eren de 300 \xe2\x82\xac per a l\'equip guanyador, 250 per al segon, 200 per al tercer i aix\xc3\xad gradualment fins als 50 \xe2\x82\xac que rebien els classificats entre la posici\xc3\xb3 dotzena i la vintena.'